เตือน กทช. ระวัง เอฟทีเอสหรัฐทำผู้ประกอบการไทยเดี้ยง
ประชาไท -- 9 มิ.ย. 48ดร. เดือนเด่น นิคมบริรักษ์ นักวิชาการจากสถาบันวิจัยเพื่อพัฒนาประเทศไทย (ทีดีอาร์ไอ) กล่าวว่า คณะกรรมการกิจการโทรคมนาคมแห่งชาติ (กทช.) ต้องระมัดระวังเรื่องของการเจรจาเอฟทีเอระหว่างไทยกับสหรัฐด้วย เพราะสหรัฐคงต้องนำประเด็นเรื่องกิจการโทรคมนาคมเข้ามาในการเจรจาแน่นอน โดยดร. เดือนเด่นกล่าวว่า ที่ผ่านมาสหรัฐต้องนำประเด็นกิจการโทรคมนาคมเข้ามาในการเจรจาเอฟทีเอกับทุกประเทศ ซึ่งสหรัฐมีท่าทีที่จะยืนยันใช้มาตรฐานในการควบคุมคุ้มครองผู้ประกอบการกิจการโทรคมนาคมตามกฎหมายภายในของตน ซึ่งขณะนี้ต้องถือว่าให้การคุ้มครองที่สูงกว่ากฎหมายของไทยและหากมีการตกลงทำเอฟทีเอเกิดขึ้น ก็จะทำให้ผู้ประกอบการของไทยเสียเปรียบ ทั้งนี้ ดร. เดือนเด่นเสนอว่า กทช. ควรดูเรื่องการจำกัดผู้ประกอบกิจการและเรื่องการคุ้มครองผู้ประกอบการเป็นสำคัญ เพราะสหรัฐคงไม่ยินยอมให้มีการจำกัดจำนวนผู้ประกอบการแน่นอน นอกจากนี้ เงื่อนไขในการกำกับดูแลผู้ประกอบการกิจการโทรคมนาคมของสหรัฐมีมาตรฐานที่สูงกว่าของไทย อย่างน้อยที่สุดหากจะให้เกิดความเป็นธรรมก็ต้องมีการคุ้มครองผู้ประกอบการของไทยให้เท่าเทียมกับสหรัฐ ด้านนายกุลิศ สมบัติศิริ รองเลขาธิการสำนักงานคณะกรรมการกิจการโทรคมนาคมแห่งชาติ ซึ่งดูแลการเจรจาเอฟทีเอไทยสหรัฐในส่วนกิจการโทรคมนาคมเปิดเผยว่าขณะนี้ การเจรจายังอยู่ในขั้นเริ่มต้นเท่านั้น ซึ่งที่ผ่านมาเพียงแต่ตีความถ้อยคำเพื่อให้เกิดความเข้าใจที่ตรงกันก่อน เมื่อทำความเข้าใจเบื้องต้นตรงกันแล้วจึงจะเริ่มการเจรจา ซึ่งคาดว่าน่าจะเกิดขึ้นในการเจรจาเอฟทีเอระหว่างไทย-สหรัฐในรอบหน้า 
ประชาไท -- 9 มิ.ย. 48 ดร. เดือนเด่น นิคมบริรักษ์ นักวิชาการจากสถาบันวิจัยเพื่อพัฒนาประเทศไทย (ทีดีอาร์ไอ) กล่าวว่า คณะกรรมการกิจการโทรคมนาคมแห่งชาติ (กทช.)